**Søndag før pinse I – 24. mai 2020.**

**Første gudstjeneste etter korona Enebakk 1100, Mari 1300.**

**Johannes 15,26-27**

***Når Talsmannen kommer, han som jeg skal sende dere fra Far, sannhetens Ånd som går ut fra Far, da skal han vitne om meg. Men også dere skal vitne, for dere har vært hos meg fra begynnelsen av.***

Der er godt at det er noe som ikke påvirkes av covid 19. Det er en virkelighet rundt oss og i oss som virus ikke kan ødelegge og som ingen kan stjele eller ødelegge.

Første søndagen vi kan møtes i kirkene igjen – så får vi høre om Ånden som Jesus skal sende fra Far. Og vi lever jo i tiden etter både påske og pinse og har denne Ånden i oss. Ordene fra Johannes er sagt til disiplene om det som skal skje. Og det har skjedd, så for oss – for deg og meg – så blir disse ordene en opplysning om hva vi har i Ånden, eller hva vi er i Ånden. En **opp**lysning, ja kanskje mer en **opp**dagelse eller **opp**levelse på nytt.

Det var en som skulle fortelle om Den Hellige Ånd, og så ble det litt feil og så ble det Den Hemmelige Ånd. Jo, kanskje kan ånden oppleves som noe hemmelighetsfullt, usynlig, men like virkelig. Ånden vitner om Jesus. Og vi vet jo hvordan Jesus var, Ånden gjør ikke noe annet enn å gjøre Jesus tydelig og virkelig i oss. Hemmelighetsfullt, ja, kanskje fordi det er en usynlig virkelighet. Men, jeg tror det er slik at det usynlige Guds rike er det virkelige, og at vi med våre menneskelige begrensinger ikke kan se Guds usynlige rike fullt ut. Vi har vel ikke sanseapparat eller forståelse til å skjønne Guds rike fullt ut.

Jesus sier til disiplene at *«Den dagen skal dere skjønne at jeg er i min Far og at dere er i meg og jeg i dere!»* Johannes 14,20

Den dagen – ja det er den dagen sannhetens Ånd kommer, ja det er pinsen og vi lever i tiden etter pinsen og har fått sannhetens ånd – ja ånden som viser oss sannheten om oss selv, men også sannheten om Guds vesen og sannheten om ham som sier om seg selv at han er «veien, sannheten og livet». Jesus selv er i oss. Ånden viser Jesus i oss. Dette er pinsens store **opp**lysning, ja kanskje blir det også en **opp**dagelse på nytt eller en **opp**levelse her i kirken på en fin maisøndag.

Vi har en lang tradisjon bak oss av mennesker som har fått leve og kjenne at Jesus er i dem.

Julian av Norwich er en av dem. Hun levde for 600 år siden. (døde i 1416) Hun var den første kvinnen som skrev bøker på engelsk språk. Hun hadde opplevd mye i livet og mye hadde vært vondt og vanskelig, men hun hadde en helt egen tanke og erfaring av Jesu nærvær og dette skrev hun om.

Hun spurte biskopen der hun bodde om å få ha tilhold i et lite hus som var bygget inn mot siden av St. Julians kirke i Norwich, England. Julian ble senere oppkalt etter den kirken. Vi kjenner ikke hennes virkelige navn, siden hun aldri signerte forfatterskapet sitt. Det var ikke hun som var viktig, men Jesus som hun skrev om. Fra det lille huset hadde et vindu inn i kirken som lot Julian delta på messen og et annet vindu som gjorde at hun kunne ta imot folk og samtale og be for de som kom for å besøke henne.

Julian av Norwich (1342-1416) skriver: *«Den plassen som Jesus har i vårt innerste, den vil han aldri forlate, for i oss er hans hjem nr. 1 og det er hans største glede å bli der i oss. Og enhver som grunner over Jesus som bor i oss, blir gjort lik Ham vi grunner på.»*

Jesus bor og er i den troende. Innledningen til vårt avsnitt starter slik*: «Om verden hater dere, skal dere vite at den har hatet meg først!»* Om noen blir utsatt for motstand fordi man tror på Jesus, ja da sier Jesus: *«Dere skal vite at det er meg i dere som blir hatet først».*

Og da kan sannhetens Ånd få avsløre – hva som er ekte og hva som er falskt, hva som er motstand mot Gud og hva som taler sant om Gud.

*«Ånden vitner om meg»,* sier Jesus. Ånden minner oss på hva Jesus har sagt, Ånden kan minne oss på hva som er lurt å gjøre eller hva som er smart å si i den situasjonen vi er i.

For dere skal også vitne. Peter sier mer om det. Elske hverandre inderlig, være gjestfrie, tjene hverandre. Vitne med mer enn ord, la ham som bor inne i oss – komme til syne gjennom måten vi er på, når Ånden vitner om Jesus og minner oss på Jesu ord, så vitner vi også om ham gjennom vår måte å være på.

Alle som har kjørt bil fort i en skarp sving har kjent sentrifugalkraften. Den drar oss ut av setet om det går fort nok, og den drar ut av veien også om det går enda fortere.

Å vitne – om Jesus – krefter som virker utover – som vier seg ut, krefter og ånd som har ringvirkninger – som brer seg som ringer i vann. De gode tjenestene – de gode smilene, gjestfriheten som skaper mer godhet – kjærligheten som har en egen innebygget evne til å spre seg videre – kjærlighetens skaperkraft som sprer seg utover. Det gode erobrer nye områder.

Men det er også gode krefter som virker mot sentrifugalkraften. Den kalles jo sentripetalkraften. Det er kraften i setebeltet og i veigrep som gjør at vi ikke drar av veien. Sentripetalkraften virker inn mot sentrum.

Å være et vitne – er også krefter som virker innover. Når vi kan dele våre erfaringer av Kristus i oss. Når mennesker legger merke til at det er en underlig kjærlighet i det blikket, eller det er en underlig ro og trygghet. Hva er det hun har. Eller hvem er det hun har inne i seg. Jo, det er jo Kristus i henne – som kommer til syne. Her kan vitnefunksjonen føre til at mennesker blir trukket nærmere Kristus – gjennom at Kristus er synlig i oss.

Er dette et spennende liv. Ja! Og det tar et langt liv å trenge inn i disse dype hemmelighetene. Kristus som er i oss – uansett hva som skjer i livet. Det er noe som står uansett. Paulus er sikker på at «verken død eller liv, verken engler eller krefter, verken det som nå er eller det som kommer, eller noen makt, verken det som er i det høye eller i det dype, eller noen annen skapning, (eller noe virus, kan vi legge til, ingenting) skal kunne skille oss fra Guds kjærlighet i Kristus Jesus, vår Herre. Romerne 8.

Kristus som aldri forlater sine og som har sitt hjem nr 1 i deg. Så tjener vi ham og Gud blir æret. Julian av Norwich var anonym, det var ikke viktig at det var henne, men det var viktig at hun fikk frem at Jesus levde i henne og det fikk hun spredt ut med sine bøker – ja helt til oss, og det ga også en tiltrekning innover – ikke til henne – men en iver etter å utforske nærmere det som skjer når vi blir klar over at Jesus faktisk lever i oss.

Når Jesus lever i oss – da er han i våre tanker, vi kan tenke sammen med ham, gruble sammen med ham, engste oss sammen, vi kan være bevisst at han er i oss. Vi snakker sammen – ja det kalles også bønn.

Talsmannen kan også oversettes med en som hjelper, en som trøster, en for formaner eller sier ifra om noe ikke var bra. Talsmannen kan også oversettes med det latinske advokaten som betyr en som er kalt til å hjelpe, en som taler vår sak slik som en advokat.

Ser du hva vi har – Det er godt å komme sammen i kirken igjen og få dette på nytt. Gjennom nattverdens brød, gjenopplever vi at han ga livet for oss og sto opp igjen for oss – for å leve sammen med oss – i oss. Kristus er i oss.

Det kan vi få spre videre.

Det kan vi trenge inn i.

**Ære være Faderen og Sønnen og Den Hellige Ånd, som var er og blir – en sann Gud fra evighet og til evighet.**